﻿ Părintele Ghelasie Gheorghe de la Mănăstirea Frăsinei, Rm Vâlcea Conf Univ Dr Mircea FOTEA, Universitatea „Al I Cuza", Iaşi Cu mulţi ani în urmă, mi-a căzut în mînă cartea ieromonahului Ghelasie Gheorghe, intitulată Memoriile unui isihast, pe care am citit-o cu un interes sporit, întrucît era scrisă de un practicant al rugăciunii isihaste, prezentată în carte ca fiind specifică românilor Au urmat apoi şi alte cărţi Anul trecut am avut bucuria şi plăcerea să-l cunosc personal pe autor la Mănăstirea Frăsinei, unde activează din tinereţe, într-una dintre cărţile oferite cu multă generozitate (Acatistier-Sinaxar Sfinţii români II, Colecţia Isihasm, Editura Conphys, Rm Vâlcea, 2000, tipărit cu binecuvîntarea Înalt Preasfinţitului Serafim, Mitropolitul Germaniei), am găsit Acatistul lui Mihai Eminescu I-am trimis părintelui o scrisoare în care i-am cerut permisiunea de a republica acest text în Studii eminescologice, pentru a fi cunoscut şi în lumea literaţilor În scrisoare l-am rugat totodată să-mi trimită şi cîteva date autobiografice pe care să le integrăm într-o succintă prezentare asupra autorului Din răspunsul primit, datat 4 martie 2003, selectăm cîteva fraze edificatoare pentru personalitatea părintelui Ghelasie: „Domnul Dumnezeu să vă binecuvînteze Mă bucur de cele solicitate şi aveţi toată îngăduinţa să publicaţi Acatistul lui Mihai Eminescu aşa cum este, cu introducerea ce o fac, pentru o cît de cît înţelegere a acestuia Chipul lui Eminescu este tocmai chipul specific autohton Prea se vorbeşte de un «import» mistic, indiferent că este de la greci-bizantini sau de la ruşi-slavi Există cu adevărat şi un specific propriu carpatin, pe care eu îl numesc Iconic ca o viziune directă şi fără alte influenţe Cît priveşte zisa autobiografie, eu o refuz categoric, că este o tendinţă de «vînare de virtuţi şi stigmate» ce nu mai sînt «iconice» A vorbi despre virtuţile şi meritele cuiva este o impietate, că te bagi în «Altarul Personal» al aceluia, ca şi greşelile şi deficienţele ce sînt doar direct şi personale, fără îngăduinţa batjocoririi cuiva Iconicul Carpatin pe care încerc eu să-l evidenţiez este «peste virtuţi şi defecte», Taina ce nu poate fi atinsă de altcineva " Respectăm dorinţa părintelui Ghelasie de a nu intra în „Altarul personal" al sfinţiei sale, dorinţă izvorîtă cu siguranţă dintr-un principiu călăuzitor în viaţă Celor care doresc să cunoască scrierile şi gîndirea părintelui Ghelasie Gheorghe le oferim în continuare o listă cu cele mai cunoscute lucrări ale domniei sale, care abordează importante probleme de antropologie creştină, de filosofie şi spiritualitate românească, în cele mai multe dintre ele autorul evidenţiază existenţa unei rugăciuni isihaste specifică spaţiului carpatin, numită „Iconică" diferită de cea practicată la Muntele Athos, precum şi de cea a slavilor răsăriteni 1 Rîndurile de mai jos, din lucrarea Omul, Hotarul de taină, Colecţia Isihasm, 2001, p 11, redau într-o formă esenţializată specificul iconic carpatin, constituindu-se totodată ca o invitaţie de a lectura pe larg lucrările părintelui Ghelasie: „Caracterul nostru spiritual autohton are un specific de moştenire ancestrală, un fel de memorial de Origine De exemplu, poporul evreu a păstrat nişte Memorii mai apropiate de Origini şi de aceea a fost acela prin care Dumnezeu a pregătit Menirea Hristicului, întruparea Hristică; şi alte popoare au păstrat o parte spirituală, cum au fost grecii Sînt unii care au păstrat un caracter mai ritualic, cum sînt alte popoare Deci fiecare popor, pe undeva, s-a diversificat, după căderea adamică, în aceste caractere specifice Caracterul nostru, al poporului nostru traco-dacic, are acest specific în care se păstrează acest Memorial Ancestral, acel Memorial de Rai în care sufletul şi trupul nu sînt în contradicţie, ci realul acesta de a fi într-o Unire Participativă aproape egală În sensul carpatin, iconicul înseamnă nu ridicarea văzutului la nevăzut, ci un fel de coborîre tainică, de sacralitate a nevăzutului în văzut, în Arătare, încît la un moment dat, icoana devine un fel de preînchipuire euharistică, încît pentru specificul carpatin icoana nu este o simplă reprezentare, şi nu este nici o simplă modalitate de a trece de la văzut la nevăzut, de a trece de la trupesc la spiritual, sau la Duh, ci este altceva, este această taină în care Divinul se face Trup şi se face împărtăşanie şi se poate împărtăşi " Lista lucrărilor mai importante: Memoriile unui isihast, Bucureşti, Editura Arhetip, 1991; Iscusinţa trăirii isihaste, voi 2, Bucureşti, Editura Arhetip, 1991; Nevoinţele isihaste, voi 3, Bucureşti, Editura Arhetip, 1991; Medicina isihastă Sacroterapia, Chişinău, Axul Z, Bucureşti, Axix Mundi, 1992; Isihasm Dialog în Absolut, Bucureşti, Axis Mundi; Mic dicţionar de isihasm, voi l, Colecţia Isihasm, 1996; Ecce Homo, Colecţia Isihasm, 1999; Cerealele între Sacru şi Medicină, Colecţia Isihasm, 1999; Moşul din Carpaţi (Căutarea originilor), Colecţia Isihasm, 2000; Omul Hotarul de taină, Colecţia Isihasm 2001; Intre Nevoinţă şi Har, Colecţia Isihasm 2001; Răspuns de apărare, Colecţia Isihasm, 2002; Biserica, Liturghia Euharistiei Trupului Înveşnicirii Lumii, Colecţia Isihasm, 2002 Referindu-se la aceste lucrări, părintele Ghelasie menţionează următoarele în scrisoare: „Lăsăm pe fiecare să se folosească sau să respingă, după Duhul propriu al fiecăruia Să se evite «vînarea» de virtuţi sau de greşeli, ce distrug tocmai Iconicul ce-l evidenţiez " Lecturarea atentă a acatistului ne conduce la concluzia că Părintele cărturar Ghelasie Gheorghe ajunge, după ani de zile şi dintr-o perspectivă diferită, la aceeaşi viziune asupra poetului nostru naţional, ca şi George Călinescu Întregul acatist mi se pare în acest sens o ilustrare a inspiratei şi cunoscutei aprecieri din Viaţa lui Mihai Eminescu: „Astfel se stinse în al optulea lustru de viaţă cel mai mare poet pe care I-a ivit şi-l va ivi vreodată, poate, pămîntul românesc Ape vor seca în albie şi cîte o stea va veşteji pe cer în depărtări, pînă cînd acest pămînt să-şi strîngă toate sevele şi să le ridice în ţeava subţire a altui crin de tăria parfumurilor sale " 2 În numele cititorilor acestei reviste, mulţumim părintelui Ghelasie Gheorghe pentru darul oferit nouă, tuturor, prin scrierea Acatistului lui Mihai Eminescu şi a originalelor sale opere 3 